Finale sezone
Finale sezone () je izraz koji u televizijskoj terminologiji označava posljednju epizodu, u pravilu igrane (humorističke ili dramske), serije koja se prikazuje tokom jedne sezone. Obično je riječ o epizodi koja se po pojedinim elementima radnje značajno razlikuje od ostalih, odnosno gledateljima se na razne načine nastoji sugerirati da je različita od drugih. Obično se njome nastoji, u većoj ili manjoj mjeri, zaokružiti određena narativna cjelina, tj. dati rješenje nekim elementima zapleta, ali se također mogu uvesti i dramatični obrati i novi podzapleti u obliku cliffhangera. Tvorci završnih epizoda obično uzimaju u obzir mogućnost obustave snimanja prije početka sljedeće sezone, te se u tu svrhu gledateljima može, ali i ne mora servirati nekakva zaokružena završnica; cliffhangeri, sa druge strane, služe da bi gledateljima izazvali dodatno zanimanje u pauzama između sezona, odnosno dali dodatni poticaj za nastavak serije. Potonja tehnika je bila posebno razvijena kod tvoraca popularne sapunice Dallas, a kao suvremeni primjer može poslužiti Igra prijestolja.

Vidi još
Premijera sezone
Finale serije

Televizijska terminologija